Document ID: 32007D0163

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 10ης Ιουλίου 2006 με την οποία μια συγκέντρωση κηρύσσεται συμβατή με την κοινή αγορά και τη συμφωνία για τον ΕΟΧ (Υπόθεση COMP/M.4000 - Inco/Falconbridge) [κοινοποιηθείσα υπό τον αριθμό Ε(2006) 3052] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2007/163/ΕΚ) Στις 4 Ιουλίου 2006 η Επιτροπή εξέδωσε απόφαση σχετικά με συγκέντρωση στο πλαίσιο του κανονισμού (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων επιχειρήσεων (1), και ιδίως το άρθρο 8 παράγραφος 2. Μία μη εμπιστευτική έκδοση του πλήρους κειμένου της απόφασης στη γλώσσα του πρωτοτύπου της υπόθεσης και στις γλώσσες εργασίας της Επιτροπής βρίσκεται στο δικτυακό τόπο της Γενικής Διεύθυνσης Ανταγωνισμού στην ακόλουθη διεύθυνση: http://ec.europa.eu/comm/competition/index_en.html I. ΣΥΝΟΨΗ (1) Η παρούσα υπόθεση αφορά την εξαγορά της επιχείρησης Falconbridge Limited (εφεξής «Falconbridge», Καναδάς) από την επιχείρηση Inco Limited (εφεξής «Inco», Καναδάς). Οι δύο αυτές επιχειρήσεις δραστηριοποιούνται σε παγκόσμιο επίπεδο στην εξόρυξη, την επεξεργασία, τον εξευγενισμό και την πώληση διαφόρων προϊόντων νικελίου, χαλκού, κοβαλτίου και πολύτιμων μετάλλων. (2) Η επιχείρηση Inco αποτελεί πολυεθνική εξορυκτική επιχείρηση, η οποία δραστηριοποιείται κυρίως στην εξόρυξη, την επεξεργασία, τον εξευγενισμό και την πώληση διαφόρων προϊόντων νικελίου, χαλκού, κοβαλτίου και πολύτιμων μετάλλων, καθώς και προϊόντων θείου. Το 2004 οι πωλήσεις της Inco ανήλθαν παγκοσμίως σε 3 439 εκατ. ευρώ. Οι δραστηριότητες της Inco επικεντρώνονται κυρίως στο νικέλιο, το οποίο αντιστοιχούσε στο 83 % των συνολικών της πωλήσεων, ενώ ο χαλκός αντιστοιχούσε στο 9 %, το κοβάλτιο στο 1 % και τα πολύτιμα μέταλλα στο 5 %. (3) Η Falconbridge αποτελεί πολυεθνική εξορυκτική επιχείρηση, η οποία δραστηριοποιείται κυρίως στην εξόρυξη, την επεξεργασία, τον εξευγενισμό και την πώληση διαφόρων προϊόντων νικελίου, χαλκού, κοβαλτίου, μολύβδου, ψευδαργύρου, αλουμινίου και πολύτιμων μετάλλων, καθώς και προϊόντων θείου. Το 2004 οι πωλήσεις της Falconbridge παγκοσμίως ανήλθαν σε 5 610 εκατ. ευρώ. Οι μισές από τις πωλήσεις αυτές αφορούσαν το χαλκό, το 26 % το νικέλιο, το 14 % το αλουμίνιο, το 6 % τον ψευδάργυρο και το 2 % το κοβάλτιο. (4) Στις 11 Οκτωβρίου 2005, η Inco ανακοίνωσε την πρόθεσή της να εξαγοράσει, μέσω δημόσιας προσφοράς, το σύνολο των εν κυκλοφορία μετοχών της Falconbridge. Στο πλαίσιο της κοινοποιηθείσας πράξης, η Inco θα αποκτήσει τον αποκλειστικό έλεγχο της Falconbridge. Ως εκ τούτου, πρόκειται για συγκέντρωση υπό την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων. Επομένως, η κοινοποιηθείσα πράξη αποτελεί συγκέντρωση. (5) Από την έρευνα της αγοράς που διενεργήθηκε, προέκυψε ότι η κοινοποιηθείσα πράξη θα εμπόδιζε σημαντικά τον αποτελεσματικό ανταγωνισμό στην αγορά για την προμήθεια νικελίου στη βιομηχανία επιμετάλλευσης και ηλεκτροχύτευσης στον ΕΟΧ και στις παγκόσμιες αγορές για την προμήθεια νικελίου υψηλής καθαρότητας για την παραγωγή υπερκραμάτων/υπερκραμάτων που χρησιμοποιούνται σε κρίσιμα για την ασφάλεια εξαρτήματα και για την προμήθεια κοβαλτίου υψηλής καθαρότητας για την παραγωγή κρίσιμων για την ασφάλεια εξαρτημάτων. Στην αγορά του ΕΟΧ, μετά τη συγκέντρωση, η νέα οντότητα θα αποτελούσε με μεγάλη διαφορά το μεγαλύτερο προμηθευτή προϊόντων νικελίου για τη βιομηχανία επιμετάλλωσης και ηλεκτροχύτευσης και το σχεδόν μονοπωλιακό προμηθευτή νικελίου υψηλής καθαρότητας για την παραγωγή υπερκραμάτων και κοβαλτίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα. Η έρευνα έδειξε ότι η νέα οντότητα θα είχε την ικανότητα και κίνητρα για την αύξηση των τιμών σε αυτές τις αγορές λόγω της απουσίας οιουδήποτε σημαντικού ανταγωνιστικού περιορισμού. Διαπιστώθηκε επίσης ότι η αύξηση της αποδοτικότητας που θα προέκυπτε από την κοινοποιηθείσα πράξη δεν θα απέβαινε πιθανόν σε άμεσο όφελος των καταναλωτών και, ως εκ τούτου, δεν θα αντιστάθμιζε τις αρνητικές συνέπειες στον ανταγωνισμό. (6) Για την αντιμετώπιση των προβλημάτων ανταγωνισμού που εντοπίστηκαν κατά τη διαδικασία αυτή, τα εμπλεκόμενα μέρη πρότειναν, στις 16 Μαρτίου 2006, ένα σύνολο δεσμεύσεων. Μετά από ενδελεχείς διαβουλεύσεις στην Επιτροπή, τα συμβαλλόμενα μέρη πρότειναν στη συνέχεια, στις 5 Απριλίου 2006, μια αναθεωρημένη δέσμη διορθωτικών μέτρων. Η αναθεωρημένη δέσμη διορθωτικών μέτρων αποτέλεσε το αντικείμενο δοκιμής στην αγορά με τρίτα μέρη. Στις 7 Ιουνίου 2006, τα εμπλεκόμενα μέρη υπέβαλαν αναθεωρημένη δέσμη διορθωτικών μέσων. Οι δεσμεύσεις αυτές τροποποιήθηκαν ελαφρώς στη συνέχεια. Τελική εκδοχή τους υποβλήθηκε από τα μέρη στις 26 Ιουνίου 2006. (7) Στις τελικές δεσμεύσεις που υπέβαλαν τα μέρη, αυτά αναλαμβάνουν τη δέσμευση να εκποιήσουν το διυλιστήριο Nikkelverk της Falconbridge στη Νορβηγία μαζί με τα συναφή περιουσιακά στοιχεία (εφεξής «η εκχωρούμενη επιχείρηση») σε επιχείρηση που δραστηριοποιείται στις εξορύξεις ή/και στην κατεργασία μεταλλευμάτων και διαθέτει επαρκή αποθέματα νικελίου ώστε να εξασφαλιστεί η βιωσιμότητα του διυλιστηρίου. Επιπλέον, στις 7 Ιουνίου 2006, η Falconbridge συνήψε δεσμευτική συμφωνία με την επιχείρηση LionOre Mining International Ltd (εφεξής «η LionOre») για την πώληση της εκχωρούμενης επιχείρησης. Την ίδια ημέρα, τα μέρη ζήτησαν από την Επιτροπή να εγκρίνει την LionOre ως κατάλληλο αγοραστή για την εκχωρούμενη επιχείρηση. Η Επιτροπή θεωρεί ότι οι δεσμεύσεις αρκούν για την άρση των ανησυχιών σχετικά με τα προβλήματα ανταγωνισμού που απορρέουν από την κοινοποιηθείσα πράξη και ότι η LionOre αποτελεί κατάλληλο αγοραστή για την εκχωρούμενη επιχείρηση. (8) Συνεπώς, προτείνεται να ληφθεί απόφαση έγκρισης με όρους και υποχρεώσεις δυνάμει του άρθρου 8 παράγραφος. 2 του κανονισμού περί συγκεντρώσεων. II. ΑΙΤΙΟΛΟΓΙΚΗ ΕΚΘΕΣΗ 1. Οι συναφείς αγορές προϊόντων (9) Η κοινοποιηθείσα πράξη αφορά τους τομείς του νικελίου και του κοβαλτίου. Τα μέρη υποστηρίζουν ότι οι συναφείς αγορές προϊόντων είναι η προμήθεια νικελίου και η προμήθεια κοβαλτίου. Ωστόσο, η έρευνα της αγοράς κατέστησε σαφές ότι χρειάζεται να ορισθούν οι συναφείς αγορές προϊόντων νικελίου και κοβαλτίου βάσει των τελικών εφαρμογών. Κατ’ αρχάς, οι τάσεις στη ζήτηση διαφέρουν σημαντικά μεταξύ των τελικών εφαρμογών, ιδίως όσον αφορά την καθαρότητα, το μέγεθος και το σχήμα των προϊόντων, τις απαιτήσεις παράδοσης και τη διάρθρωση της ζήτησης· δεύτερον, οι παραγωγοί νικελίου εξειδικεύονται σε μεγάλο βαθμό στην προμήθεια συγκεκριμένων τελικών εφαρμογών· και, τρίτον, οι τιμές των τελικών προϊόντων νικελίου φαίνεται ότι διαφέρουν ανάλογα με την εφαρμογή τους. (10) Η έρευνα της αγοράς επιβεβαίωσε ότι οι συναφείς αγορές προϊόντων είναι οι ακόλουθες: i) η προμήθεια νικελίου στη βιομηχανία επιμετάλλευσης και ηλεκτροχύτευσης· ii) η προμήθεια νικελίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα· iii) η προμήθεια κοβαλτίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα. A. Η προμήθεια νικελίου στη βιομηχανία επιμετάλλευσης και ηλεκτροχύτευσης (11) Η διαδικασία επιμετάλλωσης συνίσταται στην επίστρωση ενός αντικειμένου με το επιλεγόμενο μέταλλο μέσω της διέλευσης ηλεκτρικού ρεύματος από το κατάλληλο διάλυμα (ηλεκτρολύτη). Η ηλεκτροχύτευση επιτρέπει την κάλυψη διαφόρων μητρών με σχήματα ή λεπτές μεταλλικές αποθέσεις. (12) Η έρευνα της αγοράς έδειξε ότι μόνο συγκεκριμένα τελικά προϊόντα νικελίου μπορούν να χρησιμοποιούνται για επιμετάλλευση και ηλεκτροχύτευση. Οι αγοραστές των προϊόντων νικελίου για επιμετάλλευση έχουν συγκεκριμένες απαιτήσεις όσον αφορά την καθαρότητα, το σχήμα, το μέγεθος και τη συσκευασία. Οι πωλήσεις προϊόντων νικελίου για επιμετάλλευση και ηλεκτροχύτευση πραγματοποιούνται συνήθως μέσω διανομέων. Από την έρευνα της αγοράς διαπιστώθηκε ότι λόγω της κατατμημένης διάρθρωσης της ζήτησης, οι προμηθευτές νικελίου είναι αναγκασμένοι να αναπτύσσουν και να διατηρούν δίκτυα πωλήσεων μέσω διανομέων. (13) Από την άποψη της ζήτησης, δεν είναι σε θέση όλοι οι προμηθευτές νικελίου να προμηθεύουν με προϊόντα νικελίου τη βιομηχανία επιμετάλλωσης και ηλεκτροχύτευσης και ορισμένοι παραγωγοί, ιδίως τα μέρη, έχουν αναπτύξει συγκεκριμένα προϊόντα για αυτή την τελική εφαρμογή. Ένας προμηθευτής νικελίου, ο οποίος δεν δραστηριοποιείται ακόμα στον κλάδο αυτό, θα έπρεπε να πραγματοποιήσει σημαντικές επενδύσεις προκειμένου να είναι σε θέση να προμηθεύσει το ευρύ φάσμα προϊόντων νικελίου που χρησιμοποιούνται στις εφαρμογές επιμετάλλωσης και ηλεκτροχύτευσης. (14) Επιπλέον, στα εσωτερικά έγγραφα των μερών υπογραμμίζεται επίσης η ύπαρξη μιας χωριστής αγοράς προϊόντων με διαφορετικές τιμές και πολιτικές μάρκετινγκ για άλλες εφαρμογές του νικελίου. B. H προμήθεια νικελίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα (15) Τα υπερκράματα χρησιμοποιούνται σε εφαρμογές που απαιτούν λειτουργία σε περιβάλλοντα υψηλής θερμοκρασίας και έντασης. Οι εφαρμογές αυτές περιλαμβάνουν ιδίως τον αεροδιαστημικό τομέα, την παραγωγή ενέργειας και τον ιατροφαρμακευτικό κλάδο. Μια ιδιαίτερη κατηγορία υπερκραμάτων είναι τα υπερκράματα που χρησιμοποιούνται σε κρίσιμα για την ασφάλεια περιστρεφόμενα εξαρτήματα, όπως για παράδειγμα πτερύγια στροβιλοκινητήρων και δίσκοι για αεριωθούμενα αεροσκάφη. (16) Από την έρευνα της αγοράς προέκυψε ότι δεν μπορούν να χρησιμοποιούνται όλα τα τελικά προϊόντα νικελίου από οιουσδήποτε προμηθευτές αδιακρίτως για την παραγωγή υπερκραμάτων, ακόμα λιγότερο όσον αφορά τα υπερκράματα που χρησιμοποιούνται σε κρίσιμα για την ασφάλεια εξαρτήματα, λόγω της υψηλής καθαρότητας του νικελίου που απαιτείται (πολύ χαμηλό επίπεδο προσμίξεων και ιχνοστοιχείων) και της ανάγκης πιστοποίησης και ανιχνευσιμότητας. (17) Όσον αφορά την αντικαταστασιμότητα από την πλευρά της προσφοράς, δεν μπορούν να παράγουν όλοι οι παραγωγικοί νικέλιο υψηλής καθαρότητας κατάλληλο για την παραγωγή υπερκραμάτων/υπερκραμάτων που χρησιμοποιούνται σε κρίσιμα για την ασφάλεια εξαρτήματα. Η σύγκριση των τεχνικών προδιαγραφών για τα τελικά προϊόντα νικελίου που απαιτούνται από μια σειρά παραγωγών νικελίου με τις τεχνικές προδιαγραφές που απαιτούνται από ένα ευρύ φάσμα παραγωγών υπερκραμάτων δείχνει ότι λίγοι μόνο προμηθευτές, συμπεριλαμβανομένων των μερών, είναι σε θέση να παράγουν τελικά προϊόντα νικελίου επαρκούς καθαρότητας ώστε να πληρούν τις τεχνικές προδιαγραφές των παραγωγών υπερκραμάτων. Η έρευνα της αγοράς έδειξε επίσης ότι υπάρχουν υψηλοί φραγμοί για την είσοδο στην αγορά του συγκεκριμένου προϊόντος. Γ. H προμήθεια κοβαλτίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα (18) Μια ιδιαίτερη τελική εφαρμογή του κοβαλτίου είναι η παραγωγή υπερκραμάτων, μια ειδική κατηγορία της οποίας αφορά τα υπερκράματα που χρησιμοποιούνται σε κρίσιμα για την ασφάλεια εξαρτήματα. Τα υπερκράματα αποτελούν μία από τις σημαντικότερες τελικές εφαρμογές του κοβαλτίου, και αντιστοιχούν στο 20-25 % της συνολικής ζήτησης κοβαλτίου. (19) Η έρευνα της αγοράς έδειξε ότι όλα τα προϊόντα κοβαλτίου που είναι κατάλληλα για χρήση σε υπερκράματα δεν πληρούν τις τεχνικές προδιαγραφές για το κοβάλτιο υψηλής καθαρότητας για υπερκράματα που χρησιμοποιούνται σε κρίσιμες για την ασφάλεια εφαρμογές. Υπάρχει μια απολύτως συγκεκριμένη ζήτηση για κοβάλτιο υψηλής καθαρότητας -το οποίο προσδιορίζεται από την ακριβή χημική του σύνθεση και τα χαμηλά επίπεδα προσμίξεων- για υπερκράματα που χρησιμοποιούνται σε κρίσιμες για την ασφάλεια εφαρμογές. Οι παραγωγοί υπερκραμάτων που χρησιμοποιούνται σε κρίσιμες για την ασφάλεια εφαρμογές δεν μπορούν να τα υποκαταστήσουν με οποιοδήποτε άλλο προϊόν κοβαλτίου με χαμηλότερη ποιότητα ή/και διαφορετική χημική σύνθεση. 2. Οι σχετικές γεωγραφικές αγορές (20) Η έρευνα της αγοράς επιβεβαίωσε ότι οι σχετικές γεωγραφικές αγορές είναι οι ακόλουθες: i) η αγορά για την προμήθεια προϊόντων νικελίου στη βιομηχανία επιμετάλλωσης και ηλεκτροχύτευσης έχει περιφερειακή γεωγραφική διάσταση (στο σύνολο του ΕΟΧ)· ii) η αγορά για την προμήθεια νικελίου υψηλής καθαρότητας για την παραγωγή υπερκραμάτων/υπερκραμάτων που χρησιμοποιούνται σε κρίσιμα για την ασφάλεια εξαρτήματα έχει παγκόσμια γεωγραφική διάσταση· iii) η αγορά για την προμήθεια κοβαλτίου υψηλής καθαρότητας για την παραγωγή σε παγκόσμιο επίπεδο κρίσιμων για την ασφάλεια εξαρτημάτων έχει παγκόσμια γεωγραφική διάσταση. 3. Επηρεαζόμενες αγορές A. Η προμήθεια προϊόντων νικελίου στη βιομηχανία επιμετάλλωσης και ηλεκτροχύτευσης (21) Με την κοινοποιηθείσα πράξη, η New Inco θα καταστεί με μεγάλη διαφορά ο μεγαλύτερος προμηθευτής προϊόντων νικελίου στη βιομηχανία επιμετάλλωσης και ηλεκτροχύτευσης, με συνολικό μερίδιο αγοράς στον ΕΟΧ της τάξης του [70-80] % και με υπερπενταπλάσιες πωλήσεις σε σχέση με τον επόμενο ανταγωνιστή της (2). (22) Από την έρευνα της αγοράς διαπιστώθηκε ότι οι άλλοι παραγωγοί νικελίου για επιμετάλλευση και ηλεκτροχύτευση δεν είναι σε θέση να ασκήσουν ανταγωνιστικές πιέσεις στη New Inco, είτε διότι δεν διαθέτουν επαρκές δυναμικό και την κατάλληλη τεχνολογία είτε διότι δεν δραστηριοποιούνται στον ΕΟΧ. Διανομείς και πελάτες επιβεβαίωσαν ότι η OMG θα ήταν ο μόνος πραγματικός εναλλακτικός προμηθευτής εκτός από την New Inco. Ωστόσο, οι δυσκολίες που αντιμετωπίζει η OMG για την εξεύρεση ενδιάμεσων προϊόντων («τροφοδότηση») και η σύμβαση υπεργολαβίας που υπέγραψε με την Inco περιορίζουν σημαντικά τις ανταγωνιστικές πιέσεις που μπορεί να ασκήσει η OMG στην New Inco. (23) Επίσης, σύμφωνα με εσωτερικά έγγραφα που προσκόμισαν τα μέρη, η Inco και η Falconbridge είναι οι πλησιέστεροι ανταγωνιστές για την προμήθεια προϊόντων νικελίου που χρησιμοποιούνται στη βιομηχανία επιμετάλλευσης και ηλεκτροχύτευσης. Εξάλλου, τα έγγραφα αυτά επιβεβαιώνουν επίσης ότι τα μέρη αποτελούν τις κύριες δυνάμεις στην αγορά, καθώς διαθέτουν το μεγαλύτερο φάσμα προϊόντων νικελίου για επιμετάλλευση και ηλεκτροχύτευση (σε διάφορα σχήματα και μεγέθη) καθώς και εμπορικά σήματα εξαιρετικής φήμης (περιπόθητα προϊόντα, «must have brands»). (24) Με τον τρόπο αυτό, η New Inco θα καταστεί ο μόνος προμηθευτής που θα είναι σε θέση να εφοδιάζει τη βιομηχανία επιμετάλλωσης και ηλεκτροχύτευσης με μια μοναδική σειρά προϊόντων. Με την κοινοποιηθείσα πράξη, η New Inco θα είναι, ως εκ τούτου, σε θέση να αυξάνει μονομερώς τις τιμές των προϊόντων νικελίου, ενώ θα αντιμετωπίζει περιορισμένες ανταγωνιστικές πιέσεις από τους άλλους -καθιερωμένους ή νέους- προμηθευτές προϊόντων νικελίου στη βιομηχανία επιμετάλλωσης και ηλεκτροχύτευσης. B. H προμήθεια κοβαλτίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα (25) H New Inco θα καταστεί με σημαντική διαφορά ο μεγαλύτερος και σχεδόν μονοπωλιακός προμηθευτής νικελίου υψηλής καθαρότητας για την παραγωγή υπερκραμάτων, με μερίδιο της αγοράς της τάξης του 80-95 % παγκοσμίως. Η κινητήρια δύναμη όσον αφορά τον ανταγωνισμό στην αγορά υπερκραμάτων είναι ο ανταγωνισμός μεταξύ της Inco και της Falconbridge. Η θέση της New Inco θα καταστεί ισχυρότατη καθώς κανείς άλλος προμηθευτής νικελίου δεν διαθέτει, σήμερα ή στο μέλλον, τις μοναδικές ικανότητες της New Inco όσον αφορά την ποιότητα των προϊόντων, το παραγωγικό δυναμικό και την καλή φήμη στην αγορά νικελίου υψηλής καθαρότητας που χρησιμοποιείται στην παραγωγική υπερκραμάτων/υπερκραμάτων που χρησιμοποιούνται σε κρίσιμα για την ασφάλεια εξαρτήματα. Οι περισσότεροι παραγωγοί και αγοραστές υπερκραμάτων εξέφρασαν ανησυχίες για την κοινοποιηθείσα πράξη, με την οποία θα μειωθεί ο αριθμός των προμηθευτών νικελίου υψηλής καθαρότητας από τρεις σε δύο, ώστε τελικά η New Inco θα καταστεί σχεδόν αποκλειστική ανταγωνίστρια εταιρεία της Eramet. (26) Δεδομένης της σημασίας των φραγμών που επιβάλλονται για την είσοδο στην αγορά νικελίου υψηλής καθαρότητας (όπως αποδεικνύει και το γεγονός ότι δεν υπήρξε καμία νέα είσοδος κατά τα τελευταία δέκα τουλάχιστον χρόνια), οι περιορισμοί στη μελλοντική συμπεριφορά της New Inco από ενδεχόμενους νέους ανταγωνιστές προβλέπεται ότι θα είναι ελάχιστοι. Ως συνέπεια της συγχώνευσης, η New Inco θα είναι σε θέση να αυξάνει μονομερώς τις τιμές του νικελίου υψηλής ποιότητας, και μάλιστα καθώς η ζήτηση νικελίου υψηλής ποιότητας παρουσιάζει ραγδαία αύξηση, ενώ η προσφορά του προϊόντος είναι εξαιρετικά περιορισμένη, λόγω του περιορισμένου δυναμικού των άλλων προμηθευτών. Γ. H προμήθεια κοβαλτίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα (27) Η New Inco θα καταστεί σχεδόν μονοπωλιακός προμηθευτής νικελίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα. Όπως συμβαίνει και στην αγορά νικελίου υψηλής καθαρότητας ο ανταγωνισμός για την προμήθεια κοβαλτίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα κατευθύνεται από τον ανταγωνισμό μεταξύ της Inco και της Falconbridge. (28) Η θέση της New Inco θα καταστεί πολύ ισχυρή, καθώς ελάχιστοι προμηθευτές παράγουν κοβάλτιο υψηλής ποιότητας που πληροί τους αυστηρούς τεχνικούς όρους των παραγωγών υπερκραμάτων που χρησιμοποιούνται σε κρίσιμα για την ασφάλεια εξαρτήματα. Από την έρευνα της αγοράς προέκυψε ότι κανείς άλλος παραγωγός κοβαλτίου δεν είναι, ούτε πρόκειται να είναι, πρόθυμος να ανταγωνιστεί τις μοναδικές δυνατότητες που διαθέτει η New Inco όσον αφορά την υψηλή καθαρότητα και τη σταθερή ποιότητα των προϊόντων κοβαλτίου που παράγει, το παραγωγικό της δυναμικό και την εξαιρετική φήμη της οποίας χαίρει στην αγορά κοβαλτίου υψηλής καθαρότητας για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα. Ως εκ τούτου, κανείς άλλος παραγωγός κοβαλτίου δεν θα είναι σε θέση να επιβάλει ουσιώδη ανταγωνιστικό περιορισμό στην New Inco. (29) Επικρατούν σημαντικοί φραγμοί στην είσοδο στην αγορά των προμηθειών κοβαλτίου υψηλής καθαρότητας κατάλληλου για την παραγωγή υπερκραμάτων που χρησιμοποιούνται σε κρίσιμες εφαρμογές. Δεδομένης της σημασίας αυτών των φραγμών, οι περιορισμοί στη μελλοντική συμπεριφορά της New Inco λόγω ενδεχόμενων ανταγωνιστών προβλέπονται ελάχιστοι. Τοιουτοτρόπως, ως αποτέλεσμα της συγχώνευσης, η New Inco θα είναι σε θέση να αυξάνει μονομερώς τις τιμές των προϊόντων κοβαλτίου υψηλής καθαρότητας που χρειάζονται για την παραγωγή υπερκραμάτων που χρησιμοποιούνται σε κρίσιμες εφαρμογές. Δ. Ο περιορισμός της παγκόσμιας προσφοράς νικελίου (30) Ορισμένα τρίτα μέρη υποστήριξαν ότι η New Inco θα είχε τη δυνατότητα, αλλά και κίνητρα, για να καθυστερήσει την υλοποίηση ενός μέρους των σχεδίων εξόρυξης νικελίου, ιδίως το πρόγραμμα Koniambo, και ότι το γεγονός αυτό θα έχει επιπτώσεις στις τιμές του νικελίου στο χρηματιστήριο βασικών μετάλλων του Λονδίνου. Ωστόσο, από την έρευνα της αγοράς διαπιστώθηκε ότι η New Inco δεν θα είχε ούτε οικονομικό συμφέρον από την καθυστέρηση ενός εξορυκτικού σχεδίου το οποίο βρίσκεται ήδη σε προχωρημένο στάδιο (ή σε φάση εκκίνησης ή έχουν αναληφθεί οι σχετικές δεσμεύσεις) λόγω του σημαντικού οικονομικού κόστους που θα είχε η καθυστέρηση αυτή, αλλά ούτε και θα επιθυμούσε να καθυστερήσει ένα (ενδεχόμενο) εξορυκτικό σχέδιο σε πρώιμο στάδιο, καθώς τα πλεονεκτήματα από μια τέτοια ανακοίνωση, όσον αφορά η αύξηση των τιμών του προϊόντος στο χρηματιστήριο βασικών μετάλλων του Λονδίνου, έχουν έντονα κερδοσκοπικό χαρακτήρα και, αναμφισβήτητα, είναι πολύ βραχυπρόθεσμα. Ε. Αυξήσεις της αποδοτικότητας (31) Τα μέρη αναφέρουν ότι η κοινοποιηθείσα πράξη θα οδηγούσε σε αυξήσεις της αποδοτικότητας, κυρίως λόγω της γειτνίασης των αντίστοιχων μονάδων εξορύξεων/επεξεργασίας στη λεκάνη του Sudbury στο Suffolk, η οποία θα τους επέτρεπε να βελτιστοποιήσουν τις διαδικασίες εξόρυξης και επεξεργασίας. Σύμφωνα με δηλώσεις των μερών, το γεγονός αυτό θα συνέβαλλε στην αύξηση της παραγωγής και στην παράλληλη μείωση του κόστους και θα απέβαινε προς όφελος όλων των αγοραστών νικελίου. Ωστόσο, τα μέρη δεν μπόρεσαν να αποδείξουν ότι οι αυξήσεις της αποδοτικότητας που θα επέφερε η κοινοποιηθείσα πράξη δεν θα μπορούσαν να επιτευχθούν με μια άλλη, εναλλακτική μέθοδο, η οποία θα ήταν λιγότερο αρνητική για τον ανταγωνισμό και θα απέβαινε άμεσα προς όφελος των τελικών καταναλωτών στις τρεις συναφείς αγορές προϊόντων, όπου έχουν εκφραστεί ανησυχίες σχετικά με τον ανταγωνισμό. Για τους λόγους αυτούς, οι αυξήσεις της αποδοτικότητας που επικαλέστηκαν τα μέρη δεν μπορεί να θεωρηθεί ότι θα αντιστάθμιζαν τις αρνητικές συνέπειες που θα έχει η κοινοποιηθείσα πράξη για τον ανταγωνισμό. ΣΤ. Συμπέρασμα (32) Για τους λόγους αυτούς, η επισυναπτόμενη απόφαση καταλήγει στο συμπέρασμα ότι η κοινοποιηθείσα συγκέντρωση είναι πιθανόν να παρακωλύσει σημαντικά τον αποτελεσματικό ανταγωνισμό (ιδίως λόγω της δημιουργίας δεσπόζουσας θέσης), και φαίνεται ασυμβίβαστη με την κοινή αγορά και με τη λειτουργία της συμφωνίας ΕΟΧ όσον αφορά κάθε μία από τις τρεις συναφείς αγορές. 4. Δεσμεύσεις που πρότειναν τα μέρη (33) Προκειμένου να αντιμετωπιστούν οι προαναφερόμενες ανησυχίες σχετικά με τον ανταγωνισμό στις αγορές νικελίου για τη βιομηχανία επιμετάλλευσης και ηλεκτροχύτευσης στον ΕΟΧ, νικελίου υψηλής καθαρότητας για υπερκράματα/υπερκράματα που χρησιμοποιούνται σε κρίσιμα για την ασφάλεια εξαρτήματα παγκοσμίως, και κοβαλτίου υψηλής καθαρότητας για υπερκράματα που χρησιμοποιούνται σε κρίσιμα για την ασφάλεια αγορά παγκοσμίως, τα μέρη πρότειναν τις δεσμεύσεις που περιγράφονται κατωτέρω. (34) Στο πλαίσιο των εν λόγω δεσμεύσεων, τα μέρη αναλαμβάνουν τη δέσμευση να εκποιήσουν το μοναδικό διυλιστήριο της Falconbridge, το διυλιστήριο Nikkelverk στη Νορβηγία, μαζί με το φορέα αναζήτησης προμηθειών και με τις υφιστάμενες συμβάσεις που έχουν υπογραφεί με τρίτους για την προμήθεια πρώτων υλών, τις σχετικές οργανώσεις της αγοράς και τις υφιστάμενες συμβάσεις με πελάτες, την ιδιόκτητη τεχνολογία εξευγενισμού και τα κατατεθέντα σήματα της Falconbridge (της εκχωρούμενης επιχείρησης) στον κατάλληλο αγοραστή, ο οποίος θα διαθέτει επαρκείς πηγές εφοδιασμού που θα καθιστούν δυνατή την οικονομική βιωσιμότητα του διυλιστηρίου Nikkelverk. Επιπλέον, τα μέρη αναλαμβάνουν τη δέσμευση να προσφέρουν στον αγοραστή της επιχείρησης τη δυνατότητα σύναψης δεκαετούς ευέλικτης συμφωνίας για τον εφοδιασμό με πρώτες ύλες, με την οποία θα καλύπτεται ένα σημαντικό μέρος των αναγκών του Nikkelverk σε πρώτες ύλες. (35) Εξάλλου, η Falconbridge υπέγραψε δεσμευτική συμφωνία με τρίτο μέρος, την επιχείρηση LionOre, για την πώληση της εκχωρούμενης επιχείρησης. Τα μέρη ζήτησαν από την Επιτροπή να εγκρίνει την LionOre ως κατάλληλο αγοραστή της εκχωρούμενης επιχείρησης. 5. Αξιολόγηση των προτεινόμενων δεσμεύσεων (36) Το Nikkelverk είναι το μοναδικό διυλιστήριο της Falconbridge και παράγει το σύνολο των προϊόντων νικελίου με τα οποία εφοδιάζει η Falconbridge τη βιομηχανία επιμετάλλωσης και ηλεκτροχύτευσης, το σύνολο των προϊόντων νικελίου υψηλής καθαρότητας που πουλά η Falconbridge για την παραγωγή υπερκραμάτων, καθώς και το σύνολο των προϊόντων κοβαλτίου υψηλής καθαρότητας τα οποία προμηθεύει η Falconbridge για την παραγωγή υπερκραμάτων που χρησιμοποιούνται σε κρίσιμα για την ασφάλεια εξαρτήματα. Επιπλέον, η εκχωρούμενη επιχείρηση περιλαμβάνει όλες τις οντότητες της Falconbridge που είναι αρμόδιες για το μάρκετινγκ και την πώληση των εν λόγω προϊόντων νικελίου και κοβαλτίου. (37) Επομένως, το προτεινόμενο διορθωτικό μέτρο καταργεί κάθε ποιοτική επικάλυψη μεταξύ της Inco και της Falconbridge στις τρεις αγορές, στις οποίες έχουν εκφραστεί ανησυχίες σχετικά με τον ανταγωνισμό. Εφόσον η εκχωρούμενη επιχείρηση λειτουργήσει ως βιώσιμη και ανταγωνιστική οντότητα, θα καταλάβει τη θέση που κατέχει η Falconbridge στην αγορά των τριών σχετικών προϊόντων και θα αποκαταστήσει τον αποτελεσματικό ανταγωνισμό που επικρατούσε εκεί πριν από την κοινοποιηθείσα πράξη. (38) Η έρευνα έδειξε, ωστόσο, ότι το ουσιαστικότερο στοιχείο όσον αφορά την αξιολόγηση του προτεινόμενου διορθωτικού μέτρου είναι η ικανότητα της εκχωρούμενης επιχείρησης να εξασφαλίσει μακροπρόθεσμα μια πηγή εφοδιασμού με νικέλιο κατάλληλο για την παραγωγή νικελίου υψηλής καθαρότητας σε μόνιμη βάση και με συμφέροντες όρους. Εάν δεν ικανοποιηθεί ο όρος αυτός, είναι πιθανόν ότι η εκχωρούμενη επιχείρηση θα αποτελεί ασθενή και ευάλωτο ανταγωνιστή στις συναφείς αγορές, ανίκανο να ανταγωνιστεί αποτελεσματικά με την New Inco. (39) Από την αξιολόγηση της υφιστάμενης δομής της βιομηχανίας νικελίου προέκυψε ότι η κάθετη ενσωμάτωση των εγκαταστάσεων εξορύξεων, επεξεργασίας και εξευγενισμού αποτελούσε το κυρίαρχο επιχειρηματικό μοντέλο. Σήμερα δεν υπάρχει ανεξάρτητο διυλιστήριο στη βιομηχανία νικελίου, και τα λίγα διυλιστήρια που εφοδιάζουν τρίτους συμμετέχουν επίσης σε εγκαταστάσεις εξορύξεων και επεξεργασίας. Η κατάσταση αυτή δεν αναμένεται να αλλάξει σημαντικά έως το 2015, καθόσον το επιχειρηματικό μοντέλο με την κάθετη ενσωμάτωση ανταποκρίνεται αποτελεσματικά στην ανάγκη των διυλιστηρίων να εξασφαλίζουν σταθερές πηγές εφοδιασμού μακροπρόθεσμα. (40) Για το λόγο αυτόν, μόνο ένας αγοραστής ο οποίος θα διέθετε πείρα στην εξόρυξη και στην επεξεργασία του νικελίου, καθώς και πρόσβαση σε ορυχεία και επάρκεια ενδιάμεσων προϊόντων νικελίου, θα μπορούσε να προσφέρει τα κατάλληλα εχέγγυα ως προς τις ικανότητες και τα κίνητρα που πρέπει να διαθέτει ο αγοραστής της εκχωρούμενης επιχείρησης προκειμένου να αποκαταστήσει τον ανταγωνισμό μακροπρόθεσμα. Η ανάγκη αυτή καθίσταται σαφής από τα αποτελέσματα της έρευνας της αγοράς που διενήργησε η Επιτροπή σχετικά με τα διορθωτικά μέτρα. (41) Στον τομέα του κοβαλτίου, αντίθετα από τη βιομηχανία του νικελίου, η κάθετη ενσωμάτωση δεν αποτελεί το κυρίαρχο επιχειρηματικό μοντέλο στη βιομηχανία του κοβαλτίου, καθώς είναι σημαντικό το εμπόριο ενδιάμεσων προϊόντων κοβαλτίου. Περισσότερο από το 50 % των πρώτων υλών που χρησιμοποιούνται για την παραγωγή κοβαλτίου στο διυλιστήριο Nikkelverk προέρχεται από τρίτους. Η Falconbridge προβαίνει στον εξευγενισμό πρώτων υλών κατά παραγγελία, συμπεριλαμβανομένου του κοβαλτίου που περιείχε το αρσενικούχο σύμπηγμα κοβαλτίου που αγοράστηκε από την BCL, καθώς και των ενδιάμεσων προϊόντων κοβαλτίου καταγωγής Αυστραλίας και Αφρικής, και στις δύο περιπτώσεις μέσω διακανονισμών για την αγορά πρώτων υλών και για τον εξευγενισμό κατά παραγγελία. Επιπλέον, για περίοδο έως δέκα ετών, η New Inco ανέλαβε τη δέσμευση να εφοδιάζει την εκχωρούμενη επιχείρηση με ποσότητες πρώτων υλών κοβαλτίου ίσες με αυτές με τις οποίες η Falconbridge εφοδιάζει σήμερα το διυλιστήριο Nikkelverk. (42) Οι τελικές δεσμεύσεις προβλέπουν ότι η εκχωρούμενη επιχείρηση θα εκχωρηθεί μόνο σε εταιρεία που δραστηριοποιείται στην εξόρυξη ή/και στην κατεργασία μετάλλων και η οποία διαθέτει επαρκή αποθέματα νικελίου ώστε να εξασφαλίσει την οικονομική βιωσιμότητα της εκχωρούμενης επιχείρησης κατά την εκπνοή της συμφωνίας προμήθειας συμπήγματος με την New Inco. Το επίπεδο των 55 000 μετρικών τόνων ετησίως, που προμηθεύει σήμερα η Falconbridge στο Nikkelverk, αναφέρεται από την Inco ως σημείο αναφοράς. (43) Η διάταξη αυτή ικανοποιεί πλήρως τις ανησυχίες της Επιτροπής όσον αφορά τη βιωσιμότητα και την ανταγωνιστικότητα της εκχωρούμενης επιχείρησης, καθώς θα παρέχει επαρκή εχέγγυα για τον εφοδιασμό της εκχωρούμενης επιχείρησης με μεταλλεύματα νικελίου. Οι δεσμεύσεις είναι, επομένως, σε θέση να άρουν απολύτως όλες τις ανησυχίες που εκφράστηκαν ανωτέρω σχετικά με τον ανταγωνισμό. (44) Επιπλέον, κρίθηκε ότι οι όροι για τη δεκαετή ευέλικτη παροχή μεταλλευμάτων και για το μηχανισμό τιμολόγησης, οι οποίοι προτείνονται στην τελική εκδοχή των δεσμεύσεων, αρκούν για την εξασφάλιση της βιωσιμότητας και της ανταγωνιστικότητας της εκχωρούμενης επιχείρησης σε περίπτωση που αυτή πωληθεί σε εταιρεία η οποία δραστηριοποιείται ήδη στον τομέα της εξόρυξης μεταλλευμάτων. 6. Καταλληλότητα του προτεινόμενου αγοραστή (45) Η LionOre Mining International Ltd (εφεξής «η LionOre») αποτελεί μεσαίου μεγέθους παραγωγό νικελίου που διαθέτει ορυχεία στην Μποτσουάνα, τη Νότιο Αφρική και την Αυστραλία, και συμμετέχει σε αρκετά εξορυκτικά σχέδια στις χώρες αυτές. Τα ορυχεία και τα εξορυκτικά σχέδια αφορούν την εξόρυξη θειούχων ενώσεων. Η εταιρεία δραστηριοποιείται στον τομέα του νικελίου από το 1996, παρήγαγε δε περί τους 29 000 μετρικούς τόνους νικελίου το 2005 και αποτελεί το δέκατο μεγαλύτερο παραγωγό νικελίου παγκοσμίως. (46) Η LionOre έχει ιδιοκτησιακά συμφέροντα σε τέσσερα ορυχεία νικελίου και σε ένα χρυσωρυχείο. Στην Αφρική η εταιρεία διαθέτει το 85 % των μετοχών της Tati Nickel στη Μποτσουάνα και το 50 % των μετοχών του ορυχείου νικελίου Nkomati στη Νότιο Αφρική. Στη δυτική Αυστραλία η LionOre διαθέτει το 100 % των μετοχών στα ορυχεία νικελίου στη λίμνη Johnston, το 80 % των μετοχών στα ορυχεία Black Swan, και το 100 % των μετοχών στο χρυσωρυχείο Thunderbox. Επιπλέον, η LionOre έχει εκπονήσει σχέδια για την ανάπτυξη των κοιτασμάτων του Honeymoon Well στη δυτική Αυστραλία. Μολονότι η επιχείρηση επιδιώκει σήμερα να καταστεί απολύτως ολοκληρωμένη παραγωγός νικελίου μέσω της τεχνολογίας Activox που έχει αναπτύξει, επί του παρόντος η LionOre παράγει μόνον εμπλουτισμένο μετάλλευμα νικελίου (3), και δεν διαθέτει δυνατότητες εξευγενισμού. Το σύνολο των εξακριβωμένων αποθεμάτων νικελίου της LionOre ανήλθε σε 2,3 εκατ. μετρικούς τόνους το τέλος του 2005. (47) Σύμφωνα με τις γενικές αρχές και τα κριτήρια που προβλέπονται στις δεσμεύσεις, πρέπει να εκτιμηθεί εάν, μετά από την εξαγορά της εκχωρούμενης επιχείρησης, η LionOre θα καταστεί ανεξάρτητος οικονομικός φορέας στις αγορές στις οποίες έχουν εκφραστεί ανησυχίες ανταγωνιστικής φύσεως. Συγκεκριμένα, αξιολογήθηκε εάν η LionOre είναι ή θα παραμείνει ανεξάρτητη από την Inco/New Inco και εάν διαθέτει επαρκείς οικονομικούς πόρους για την εξαγορά της εκχωρούμενης επιχείρησης. Προς το σκοπό αυτό, η αξιολόγηση πρέπει να εξετάσει πώς η LionOre θα μπορούσε να ενσωματώσει τις υφιστάμενες εξορυκτικές της δραστηριότητες στον τομέα του νικελίου με το διυλιστήριο Nikkelverk και εάν η LionOre θα ήταν σε θέση να εφοδιάζει το Nikkelverk με επαρκείς ποσότητες ώστε να εξασφαλιστεί μακροπρόθεσμα η οικονομική βιωσιμότητα της εκχωρούμενης επιχείρησης κατά την εκπνοή της συμφωνίας προμήθειας συμπήγματος, όπως προβλέπεται στις δεσμεύσεις. (48) Η LionOre πληροί όλα τα κριτήρια που προβλέπονται στις δεσμεύσεις όσον αφορά την καταλληλότητα του αγοραστή και τους γενικούς όρους που έθεσε η Επιτροπή σχετικά με την καταλληλότητα του αγοραστή στο πλαίσιο του διορθωτικού μέτρου. Συνάγεται, επομένως, το συμπέρασμα ότι η LionOre είναι κατάλληλος αγοραστής για την εκχωρούμενη επιχείρηση και ότι θα εξασφαλίσει την ανεξαρτησία, τη βιωσιμότητα και την ανταγωνιστικότητα της εκχωρούμενης επιχείρησης μακροπρόθεσμα. Η LionOre συνδυάζει μια σειρά χαρακτηριστικών τα οποία κρίθηκαν αποφασιστικής σημασίας για την πλήρωση των ακόλουθων όρων: i) ευρεία πείρα και γνώση της βιομηχανίας του νικελίου· ii) ιδιοκτησία ορυχείων και συμμετοχή σε εξορυκτικά σχέδια τα οποία παράγουν ήδη, ή πρόκειται να παράγουν, επαρκείς πρώτες ύλες για τον εφοδιασμό του διυλιστηρίου Nikkelverk, και iii) γνώση των διαδικασιών και των μεθόδων παραγωγής του Nikkelverk. 7. Συμπέρασμα (49) Για τους προαναφερόμενους λόγους, οι δεσμεύσεις που υπέβαλαν τα μέρη κρίνονται επαρκείς για την αντιμετώπιση των προβλημάτων ανταγωνισμού που εντοπίστηκαν στο πλαίσιο της παρούσας συγκέντρωσης. (50) Ως εκ τούτου, το σχεδίο απόφασης προτείνει να κηρυχθεί η κοινοποιηθείσα πράξη συμβιβάσιμη με την κοινή αγορά και τη λειτουργία της συμφωνίας για τον ΕΟΧ σύμφωνα με το άρθρο 8 παράγραφος 2 του κανονισμού περί συγκεντρώσεων.

Classification Labels:
1198
249

Label Descriptions:
{"1198": "Εξορυκτική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 539
1411
1882
69

EuroVoc IDs (Expanded): 539
1411
1882
69

Dataset Source: meu

Split: train